google/wiki40b huggingface dataset:
Κέπλερ-22

Ανακάλυψη πλανήτη παρόμοιου με τη Γη στην κατοικήσιμη ζώνη του

Στις 5 Δεκεμβρίου 2011, ανακοινώθηκε η ύπαρξη ενός πλανήτη που πιθανότατα μοιάζει με τη Γη (Κέπλερ-22b) σε τροχιά εντός της κατοικήσιμης ζώνης του Κέπλερ-22. Η ανακάλυψη έγινε με τη βοήθεια του διαστημικού τηλεσκοπίου Κέπλερ της NASA.   Η σημασία της ανακοίνωσης αυτής έγκειται στο ότι πρόκειται για τον πρώτο εξωηλιακό πλανήτη με παρόμοιο μέγεθος με τη Γη (συγκεκριμένα έχει περίπου 2,4 φορές μεγαλύτερη ακτίνα απ'ό,τι η Γη) που ανακαλύπτεται να βρίσκεται επιβεβαιωμένα εντός της κατοικήσιμης ζωνης του αστέρα του.
Da Da Da ich lieb dich nicht du liebst mich nicht aha aha aha

Το ντα ντα ντα (πλήρης τίτλος στα γερμανικά  Da Da Da ich lieb dich nicht du liebst mich nicht aha aha aha) είναι πολυβραβευμένο τραγούδι των Trio που συγκαταλέγεται στο νέο γερμανικό κύμα, αν και οι δημιουργοί του αντιτίθενται στην κατάταξή του αυτή. 
Κυκλοφόρησε το 1982 και έγινε τεράστια επιτυχία στην Γερμανία και στην Ευρώπη. Η σύνθεση και απόδοση είναι βασισμένη στο μινιμαλιστικό ρυθμό, αποφεύγοντας οποιαδήποτε πολυπλοκότητα.
Ένωση Ποδοσφαιρικών Σωματείων Ημαθίας

Ιστορία

Ιδρύθηκε το 1954 ως «Ένωση Ποδοσφαιρικών Σωματείων Κεντρικής-Δυτικής Μακεδονίας» και συμπεριελάμβανε σωματεία από τους νομούς Ημαθίας, Πέλλας και Πιερίας. Είχε έδρα τη Βέροια.
Το πρώτο Διοικητικό Συμβούλιο της ένωσης απαρτιζόταν από τον πρόεδρο Δεληδημητρίου Αντώνιο, τον αντιπρόεδρο Μήτσιο Χρήστο, το γενικό γραμματέα Λελεκάκη Γεώργιο και τους συμβούλους Καζαντζίδη θεόδωρο, Κλώνο Ξενοφώντα, Γοτουχίδη Συμεών και Κούζα Αθανάσιο.
Το 1971, τα σωματεία του νομού Πέλλας αποσχίσθηκαν από την ένωση, σχηματίζοντας στην Ε.Π.Σ. Πέλλας. Το 1979, αποσχίσθηκαν επίσης τα σωματεία του νομού Πιερίας, τα οποία και δημιούργησαν την Ε.Π.Σ. Πιερίας. Ως εκ τούτου, η ένωση άλλαξε την ονομασία της σε «Ένωση Ποδοσφαιρικών Σωματείων Κεντρικής Μακεδονίας», ενώ το 1995 πήρε την ονομασία «Ένωση Ποδοσφαιρικών Σωματείων Ημαθίας».
Η ΕΠΣ Ημαθίας διοργανώνει το πρωτάθλημα χωρισμένο σε κατηγορίες, Α1, Α2, Β΄ ερασιτεχνική και Γ΄ ερασιτεχνική, όπως επίσης το κύπελλο στο οποίο συμμετέχουν ομάδες από τις ερασιτεχνικές εθνικές κατηγορίες (Γ΄ ή Δ΄ Εθνική ως το 2013), την Α1, την Α2 και από την Β΄ ερασιτεχνική. Μέχρι την περίοδο 2006-2007 υπήρχαν Α΄, Β΄, και Γ΄ κατηγορία.
Mario Party DS

Gameplay

Όπως με τα περισσότερα παιχνίδια της σειράς Mario Party, η έμφαση δίνεται στο multiplayer του παιχνιδιού. Ένα νέο στοιχείο στη σειρά είναι η χρήση της λειτουργίας Download Play του Nintendo DS για να επιτρέψει τέσσερα άτομα να παίζουν ασύρματα, χρησιμοποιώντας μόνο μία κάρτα παιχνιδιού. Ο Mario, ο Luigi, η Princess Peach, ο Yoshi, η Princess Daisy, ο Toad, ο Wario, και ο Waluigi είναι οι χαρακτήρες. Το παιχνίδι παίζεται με τη χρήση ενός ζαριού αριθμημένο 1-10 και τη μετακίνηση του παίκτη αναλόγως. Υπάρχουν πολλά πράγματα, όπως τα «mole shops», «πράσινες», «μπλε», «κόκκινες» και «Bowser Time» θέσεις, που μπορούν να βοηθήσουν ή να εμποδίσουν την πρόοδο του παιχνιδιού. Οι πίνακες είναι οι «Wiggler's Garden», «Toadette's Music Room», «DK's Stone Statue», «Kamek's Library» και «Bowser's Pinball Machine».

Mole shops

Κατά το Party Mode, υπάρχουν mole shops που οι παίκτες που περνούν μέσα μπορούν να επιλέξουν μέσα στο καταστήματα, με τον Monty mole ως καταστηματάρχη, προσφέρει ειδικά ζάρια, μισά (1-5 μήτρα), διπλά ή τριπλά ζάρια. Προσφέρει επίσης snag bags (κλέβουν ένα αντικείμενο από έναν εχθρό), star pipes (που τον πηγαίνει προς το αστέρι) και πολλά άλλα.
Ομήρειο Πνευματικό Κέντρο

Αίθουσα Θεάτρου

Η Αίθουσα θεάτρου του Ομήρειου πνευματικού κέντρου μπορεί να φιλοξενήσει 462 άτομα. Αποτελείται από το υπερώο και το χώρο της ορχήστρας, χαρακτηρίζεται για την εξαιρετική ακουστική του χώρου, είναι εξοπλισμένο με σύγχρονες σκηνικές εγκαταστάσεις ενώ επίσης περιλαμβάνει στις εγκαταστάσεις του, καμαρίνια για τους ηθοποιούς και εργαστήρι σκηνικών. Μέσα στον εξοπλισμό της αίθουσας αυτής βρίσκεται και μια οθόνη μεγάλων διαστάσεων για τη προβολή ταινιών και slides καθώς και ένα πιάνο τύπου "stainway".

Αίθουσα Συνεδρίων

Η αίθουσα αυτή χρησιμοποιείται κυρίως για διαλέξεις, μαθήματα, προβολές, συνέδρια και σεμινάρια, είναι εξοπλισμένη με σύστημα αυτόματης μετάφρασης σε τρεις γλώσσες και ένα μηχάνημα προβολής. Τέλος αναφέρουμε πως απαρτίζεται από 172 θέσεις.

Αίθουσα Συμβουλίων

Απαρτίζεται από 24 θέσεις και χρησιμοποιείται κυρίως για συνέδρια και συνελεύσεις

Αίθουσα Εκθέσεων

Κατάλληλη για εκθέσεις ζωγραφικής, γλυπτικής, κεραμικής μα και λαϊκής τέχνης είναι η αίθουσα που βρίσκεται στο ισόγειο μα και στο ημιυπόγειο μα και στον Α' όροφο του Ομήρειου Πνευματικού Κέντρου. Είναι κατάλληλα εξοπλισμένο για να υποστηρίξει την ανάρτηση των εκθεμάτων και ο φωτισμός έχει βελτιστοποιηθεί βάση σύγχρονων αντιλήψεων δίνοντας έτσι την καλύτερη δυνατή εμπειρία στον επισκέπτη.
Πατριάρχης Μόσχας Φιλάρετος

Βιογραφία

Ήταν ο δευτερότοκος γιος τού Νικήτα Ρομάνοβιτς εξέχοντος βογιάρου και της Ευδοκίας Αλεξάντροβνας Γκορμπάταγιας-Σουίσκαγιας. Γεννήθηκε στη Μόσχα και έφερε το επώνυμο των Ρομανώφ. Αδελφή του ήταν η Αναστασία Ρομάνοβνα, σύζυγος τού Ιβάν Δ΄ της Ρωσίας και μητέρα τού Φιοντόρ Α΄ της Ρωσίας. 
Κατά τη βασιλεία του εξαδέλφου του Φιοντόρ Α΄ (1584-98) ο Φεοντόρ διακρίθηκε ως στρατιωτικός και ως διπλωμάτης, πολεμώντας ενάντια στις δυνάμεις τού Ιωάννη Γ΄ των Βάσα της Σουηδίας το 1590 και διεξάγοντας διαπραγματεύσεις με τους πρέσβεις τού Ροδόλφου Β΄ των Αψβούργων της Γερμανίας, κατά τα έτη 1593-94. Το 1583 έγινε βογιάρος.
Το 1598 απεβίωσε ο Φιοντόρ Α΄ άτεκνος χωρίς άρρενες συγγενείς· ο Φεοντόρ ήταν ο δημοφιλής υποψήφιος για το θρόνο, αλλά συμφώνησε με την εκλογή τού Μπορίς Γκοντουνόφ (αδελφού της Ειρήνης, συζύγου τού Φιοντόρ Α΄). Όμως η επικίνδυνα ισχυρή οικογένεια των Ρομανόβ έπεσε σε δυσμένεια: τρία έτη μετά ο Μπορίς ανάγκασε τον Φεοντόρ και τη σύζυγό του Ξένια να μονάσουν με τα ονόματα Φιλάρετ και Μάρθα αντίστοιχα. Ο Φιλάρετ κρατήθηκε σε αυστηρό περιορισμό στη μονή Αντόνιεβ στον βορρά και εκτέθηκε σε κάθε πιθανή προσβολή. Το 1605 ο Ψευδο-Δημήτριος Α΄ εκτόπισε τους Γκοντουνόφ, ελευθέρωσε τον Φιλάρετο και τον έκανε μητροπολίτη τού Ροστόβ.
Νησί Γουαϊχέκε

Το Νησί Γουαϊχέκε (Waiheke Island) βρίσκεται στον Κόλπο Χαουράκι της Νέας Ζηλανδίας, 17,7 χλμ (περίπου 35 λεπτά με φέρρυ) από το Ώκλαντ. Είναι το δεύτερο μεγαλύτερο (μετά το Νησί Γκρέιτ Μπάρριερ) των νησιών του Κόλπου Χαουράκι, το πολυπληθέστερο και το πιο προσβάσιμο με τακτικό φέρρυ και αεροπορικές υπηρεσίες. Το Γουαϊχέκε είναι το τρίτο πολυπληθέστερο νησί στη Νέα Ζηλανδία μετά τα Βόρειο και Νότιο Νησιά. 
Ο μόνιμος πληθυσμός του είναι 7.000 κάτοικοι.

Γεωγραφία

Το νησί έχει μήκος 19,3 χλμ από ανατολή ως δύση και ποικίλει σε φάρδος από 0,64 χλμ ως 9,65 χλμ, με έκταση 29 χλμ². Η ακτογραμμή του είναι 133,5 χλμ περιλαμβανομένων 40 χλμ παραλιών. Το λιμάνι του Ματιατία στο δυτικό τέλος του νησιού είναι 17,7 χλμ από το Ώκλαντ και το ανατολικό τέλος είναι 21,4 χλμ από το Κορομάντελ. Είναι πολύ λοφώδες με λίγες επίπεδες περιοχές, και το υψηλότερο σημείο του είναι το Μαουνγκανούι στα 231 μέτρα. Το κλίμα είναι γενικότερα θερμότερο από το Ώκλαντ με λιγότερη υγρασία και βροχή και περισσότερες ώρες λιακάδας.

Ελεύθερη από Πυρηνικά και Γενετικώς Τροποποιημένους Οργανισμούς Ζώνη

Το Νησί Γουαϊχέκε ήταν η πρώτη κοινότητα στη Νέα Ζηλανδία που ψήφισε να καταστεί ζώνη ελεύθερη από πυρηνικά και λέγεται πως η πράξη αυτή συνέβαλε στην εθνική απόφαση να καταστεί η χώρα ελεύθερη από πυρηνικά κατά την κυβέρνηση του Ντέιβιντ Λαντζ. Πιο πρόσφατα, το κοινοτικό συμβούλιο του Γουαϊχέκε ψήφισε υπέρ της απόφασης να καταστεί η περιοχή Ζώνη Ελεύθερη από Γενετικά Τροποποιημένους Οργανισμούς, αλλά αυτό παραμένει περισσότερο ως αρχή παρά ως γεγονός, καθώς υπάρχουν μόνο εθνικοί έλεγχοι για τις γενετικά τροποποιημένες τροφές και φυτά.
Κούλης Αλέπης

Βιογραφία

Ο Κυριάκος Αλέπης γεννήθηκε στην Αρεόπολη Λακωνίας και ήταν το έκτο από τα δώδεκα παιδιά του εργολάβου και μαρμαρογλύπτη Θεόδωρου και της Φωτεινής. Μετά τις γυμνασιακές του σπουδές στο Γύθειο εγκαταστάθηκε την Αθήνα όπου σπούδασε φιλολογία και νομικά στο Πανεπιστήμιο των Αθηνών. Εργάστηκε ως δημόσιος υπάλληλος στο Υπουργείο Οικονομικών όπου διετέλεσε επί 10 έτη προσωπάρχης. Συνταξιοδοτήθηκε το 1960. Το 1983 αποσύρθηκε σε γηροκομείο και απεβίωσε τρία χρόνια αργότερα, στις 13 Αυγούστου 1986. Ήταν ιδρυτικό μέλος και σύμβουλος της Εθνικής Εταιρείας Ελλήνων Λογοτεχνών. Γνώριζε λα­τι­νι­κά, ι­τα­λι­κά, γαλλι­κά, γερ­μα­νικά και αρμένικα.

Συγγραφικό έργο

Ο Αλέπης πρωτοεμφανίστηκε στη λογοτεχνία το 1924 όταν δημοσιεύτηκε το πρώτο του ποίημα. Στις 15 Ιουνίου του 1926, το έργο του παρουσιάστηκε με θετικά σχόλια στην εφημερίδα Ελεύθερον Βήμα από τον Κωστή Παλαμά. Δημοσίευσε τις ποιητικές συλλογές  "Ερημικοί περίπατοι" (1931), "De profundis" (1937), "Στον ίσκιο της αγάπης" (1948), "Χρυσές μνήμες" (1959), "Σκόρπια φύλλα" και το αυτοβιογραφικό έργο "Το χρονικό της ζωής μου" (1963).
Παράλληλα ασχολήθηκε και με τις μεταφράσεις: συγκεκριμένα μετέφρασε τη "Μήδεια" και τις "Βάκχες" του Ευριπίδη (μάλιστα αυτές οι μεταφράσεις του Αλέπη μεταδόθηκαν από την Ελληνική Ραδιοφωνία), τη "Μητέρα του Χριστού" του Ιταλού λογοτέχνη Αντζιόλο Σίλβιο Νοβάρο, τα "Ει­κο­σιτέσ­σε­ρα Σο­νέ­τα" της Λουίζ Λαμπέ και άλλους Γάλλους, Ιταλούς και Γερμανούς λογοτέχνες. Σημαντικό είναι το έργο του "Αρ­με­νι­κή Μού­σα" που κυκλοφόρησε για πρώτη φορά το 1938 και αποτελούσε μια ανθολογία των σημαντικότερων αρμενικών ποιημάτων της εποχής του.

Κριτική και διακρίσεις

Το ποιητικό και μεταφραστικό έργο του Αλέπη έλαβε θετικά σχόλια από φυσιογνωμίες όπως οι Κωστής Παλαμάς, Λάμπρος Πορφύρας, Σωτήρης Σκίπης, Μιλτιάδης Μαλακάσης, Ι.Μ. Παναγιωτόπουλος, Κώστας Ασημακόπουλος, Παναγιώτης Κανελλόπουλος κ.ά. Το 1939 τιμήθηκε από την αρ­με­νι­κή κοι­νό­τη­τα της Αθήνας για το μεταφραστικό του έργο ενώ το 1970, κατά την απονομή των κρατικών βραβείων αποφασίστηκε από επιτροπή του Υφυπουργείου Προεδρίας της Κυβερνήσεως η αγορά του ποιητικού έργου του Αλέπη της περιόδου 1931-1968.

Ζωγραφική

Μετά τη συνταξιοδότησή του ο Αλέπης ασχολήθηκε και με τη ζωγραφική με την οποία είχε καταπιαστεί για ένα διάστημα και κατά τη νεανική του ηλικία, αφήνοντας έργο που περιλάμβανε περισσότερους από σαράντα πίνακες και αποκομίζοντας τιμητική διάκριση το 1970.
Βίβιεν Γουέστγουντ

Βιογραφία

Γεννήθηκε στις 8 Απριλίου του 1941 στην κομητεία του Ντέρμπισαϊρ της Βρετανίας. Σε μικρή ηλικία μετακόμισε οικογενειακώς στο Λονδίνο και αργότερα έγινε δάσκαλα, τελικά όμως ακολούθησε καριέρα στον κόσμο της μόδας. Το 1969 άνοιξε κατάστημα με την ονομασία «Let it Rock» στην Κίνγκς Ρόουντ του Λονδίνου, το οποίο ταυτίστηκε με το κίνημα της πανκ. Το 1982 άνοιξε νέο κατάστημα. Οι διάφορες κολεξιόν που έχει κατά καιρούς λανσάρει είναι επηρεασμένες πέραν από την πανκ και από διάφορους αρχαίους πολιτισμούς αλλά και από θεωρίες όπως λ.χ. η ύπαρξη εξωγήινων. 
Έχει τιμηθεί τέσσερις φορές (1990, 1992, 1998 και 2003) με εγχώριες και διεθνείς διακρίσεις για την προσφορά της στο χώρο αλλά και για το μέγεθος των εξαγωγών των δημιουργιών της. Αρκετοί επώνυμοι καλλιτέχνες και άλλες προσωπικότητες έχουν επιλέξει να φορούν διάφορα αξεσουάρ της Β. Γουεστγουντ, ή να τα διαφημίζουν. Ανάμεσά τους συγκαταλέγονται η Δούκισσα της Κορνουάλης Καμίλα, η πριγκίπισα Ευγενία της Υόρκης, η Γαλλίδα ηθοποιός Μαριόν Κοτιγιάρ, η τραγουδίστρια Γκουέν Στεφάνι, ο τραγουδιστής Φάρελ Γουίλιαμς κ.ά. 
Έχει παντρευτεί τρεις φορές, έχει δυο γιους και μια εγγονή.
Βασίλειος Κρίκος

Βιογραφία

Γεννήθηκε στην Πάνορμο της Φωκίδας (επαρχία Δωρίδας) το 1902. Σπούδασε νομικά στο Πανεπιστήμιο Αθηνών και σταδιοδρόμησε ως δικηγόρος στην Αθήνα, από το 1928.
Εξελέγη για πρώτη φορά βουλευτής Φθιωτιδοφωκίδος στις εκλογές του 1946 με το Λαϊκό Κόμμα (συνδυασμός Ηνωμένη Παράταξις Εθνικοφρόνων) συγκεντρώνοντας 4.813 ψήφους. Το 1956 επανεξελέγη βουλευτής Φθιώτιδας και Φωκίδας με την ΕΡΕ, όπως και βουλευτής Φωκίδας με το ίδιο κόμμα το 1958 και το 1963.
Από το 1959 ως το 1961 διετέλεσε αντιπρόεδρος της Βουλής και νωρίτερα ήταν γενικός γραμματέας της.
Πέθανε στην Αθήνα τον Μάιο του 1969 και κηδεύτηκε στις 22 Μαΐου. Ήταν παντρεμένος με την Μαριάννα Σιδέρη. Στην αναγγελία για το μνημόσυνό του (για τα 15χρονα από το θάνατό του, το 1984), αναγράφεται: "Η οικογένεια δηλώνει ότι ο αείμνηστος Βασίλειος Βασ. Κρίκος ουδεμίαν συγγένεια έχει με τον συνώνυμον βουλευτήν Αθανάσιον Κρίκον".
Κεταμίνη

Η κεταμίνη είναι ουσία που χρησιμοποιείται κατά κύριο λόγο στην κτηνιατρική ως ταχύτατο αναισθητικό-καταπραϋντικό φάρμακο, σε μικρές δόσεις όμως έχεις ψυχοδηλωτικές και διασχιστικές επιδράσεις. Κυκλοφορεί σε υγρή μορφή ή σε λευκή σκόνη και η χρήση της ποικίλλει. Μπορεί να καπνιστεί, να χορηγηθεί ενδοφλεβίως και ενδομυϊκώς ή να ληφθεί από το στόμα ή τη μύτη.

Ιστορία

Η κεταμίνη παρασκευάστηκε για πρώτη φορά το 1962 και κατοχυρώθηκε με δίπλωμα ευρεσιτεχνίας το 1963.

Ιατρική χρήση

To 2010-13 έγιναν και κάποιες μελέτες που επιβεβαιώνουν τη χρησιμότητά της ως αντικαταθλιπτικού ταχείας δράσης.
Έπειτα από επιστημονική έρευνα του Αμερικανού ψυχιάτρου ελληνικής καταγωγής Δημήτρη Πάπολος, υπήρξαν θετικά αποτελέσματα συνταγογραφημένης δόσης κεταμίνης που χορηγήθηκε από τον ίδιο σε 60 άτομα τα οποία υπέφεραν από διπολική διαταραχή και από αυτούς μόνον οι δύο δεν είχαν βελτίωση από τη θεραπεία. Γιατροί στο Ηνωμένο Βασίλειο που διεξήγαγαν την πρώτη δοκιμή της κεταμίνης για την αντιμετώπιση της κατάθλιψης, δήλωσαν ότι δίνει άμεσα και «θεαματικά» αποτελέσματα και κρίνεται ως μια νέα και πολλά υποσχόμενη θεραπεία για την κατάθλιψη. Συγκεκριμένα, μια ομάδα στο Ίδρυμα για την Υγεία στην Οξφόρδη το οποίο υπάγεται στο βρετανικό ΕΣΥ (NHS), χορήγησε σε ασθενείς δόσεις κεταμίνης πάνω από 40 λεπτά μέχρι και έξι φορές. Οι οκτώ έδειξαν βελτίωση στα δηλωθέντα επίπεδα κατάθλιψης, ενώ οι τέσσερις από αυτούς έδειξαν τόσο σημαντική βελτίωση ώστε δεν χαρακτηρίζονταν πλέον ως καταθλιπτικοί.
Σε έρευνα της ομάδας του Δρ Todd D. Gould  φαίνεται ότι η αντικαταθλιπτική δράση της αμφεταμίνης μπορεί να αποδοθεί στην (2R,6R)-υδροξυνορκεταμίνη η οποία είναι ένας μεταβολίτης που σχηματίζεται κατά τη διάσπαση της κεταμίνης στον οργανισμό.
Κεταμίνη έχει χρησιμοποιήσει για ψυχοθεραπευτικούς σκοπούς από το 1972 και μετά και ο Έλληνας νευροψυχίατρος Αθανάσιος Καυκαλίδης για τις συνεδρίες «αυτοψυχογνωσίας».
Quantic Dream

Η Quantic Dream SA είναι εταιρεία ανάπτυξης βιντεοπαιχνιδιών με βάση το Παρίσι της Γαλλίας, που ιδρύθηκε στις 3 Ιουνίου του 1997. Η εταιρεία επίσης προσφέρει υπηρεσίες motion capture στη βιομηχανία του κινηματογράφου και των βιντεοπαιχνιδιών. Η εταιρεία είναι γνωστή για τα παιχνίδια που βασίζονται στη διαδραστική δραματική ιστορία, όπως το Fahrenheit.
Flugan

Το Flugan (η μύγα) ήταν πρώιμo αεροπλάνο που σχεδιάστηκε και κατασκευάστηκε από τον Καρλ Ρίκαρντ Νίμπεργκ έξω από το σπίτι του στο Λίντινγκο της Σουηδίας. Η κατασκευή ξεκίνησε το 1897 και συνέχισε να εργάζεται σε αυτό μέχρι το 1922. Το αεροσκάφος κατάφερε να πραγματοποιήσει μερικά μόνο σύντομα άλματα και ο Νίμπεργκ περιγελάστηκε συχνά, όμως αρκετές από τις καινοτομίες του χρησιμοποιούνται έως και σήμερα. Ήταν ο πρώτος του δοκίμασε το σχέδιό του σε αεροδυναμική σήραγγα και ο πρώτος που κατασκεύασε υπόστεγο αεροσκάφους. Οι λόγοι της αποτυχίας του ήταν οι εσφαλμένες σχεδιάσεις της πτέρυγας και της προπέλας, καθώς και το γεγονός ότι, σύμφωνα με κάποιους ισχυρισμούς, φοβόταν τα ύψη. 
Το Flugan είχε εκπέτασμα 5 μ. και η επιφάνεια των πτερύγων ήταν 13 τ.μ.. Κινούνταν από ένα ατμοκινητήρα που θερμαίνονταν από τέσσερα καμινέτα και είχε ιπποδύναμη 10 ίππων στις 2000 στροφές το λεπτό. Η αναλογία δύναμης – βάρους ήταν καλύτερη από αυτή του κινητήρα των αδελφών Ράιτ. Το συνολικό βάρος του αεροπλάνου ήταν 80 κιλά, ενώ ο κινητήρας είχε βάρος 18 κιλά.
Ρωσοτουρκικός πόλεμος (1735-1739)

Διεθνής κατάσταση στις παραμονές του πολέμου

Η Ρωσία ήδη από το 1726 είχε συμμαχήσει με την Αυστρία, από κοινού με την οποία είχαν καταφέρει να ανατρέψουν τα γαλλικά σχέδια για επιβολή στον πολωνικό θρόνο του Στανισλάβ Λεστζύνσκυ (Πόλεμος της Πολωνικής Διαδοχής 1733-35), ανεβάζοντας τον δικό τους ευνοούμενο Αύγουστο Γ'. Την ίδια περίοδο η Τουρκία είχε εμπλακεί σε πόλεμο με την Περσία (1730-1736). Έτσι στις παραμονές του πολέμου η Τουρκία δεν μπορούσε να ελπίζει σε κάποια ενίσχυση από τις άλλες ευρωπαϊκές δυνάμεις, ούσα στην πραγματικότητα απομονωμένη.

Τα αίτια και οι αφορμές του Πολέμου

Στόχος της Ρωσίας, ήδη από τα τέλη του 17ου αιώνα, ήταν η εξασφάλιση ασφαλούς εξόδου στη Μαύρη Θάλασσα. Από τη στιγμή όμως που οι περιοχές αυτές βρίσκονταν υπό τον έλεγχο του Χανάτου της Κριμαίας, το οποίο ήταν φόρου υποτελές και προτεκτοράτο της Οθωμανικής αυτοκρατορίας, ο πόλεμος με το Χανάτο και κατά συνέπεια με τους Οθωμανούς ήταν αναπόφευκτος. Την κατάσταση επέτεινε η τάση των Τατάρων να διενεργούν επιδρομές στην Ουκρανία, η οποία από τα μέσα του 17ου αιώνα είχε περάσει υπό τον έλεγχο των Ρώσων. Παράλληλα οι Τάταροι, μαζί με τους Οθωμανούς υποστήριζαν τα μουσουλμανικά πριγκιπάτα του Καυκάσου, εναντίον των Χριστιανών, οι οποίοι με τη σειρά τους ζητούσαν την προστασία της Ρωσίας.
Ο πόλεμος ξέσπασε όταν οι Τάταροι διενήργησαν στα τέλη του 1735 μαζική επίθεση στην Ουκρανία και παράλληλα ο ίδιος ο Χάνος των Τατάρων της Κριμαίας επιτέθηκε στις χριστιανικές-ρωσικές θέσεις του Καυκάσου.

Πολεμικές επιχειρήσεις (1736-39)

Τα ρωσικά στρατεύματα, διαιρεμένα σε δύο κύριες στρατιές επιτέθηκαν εναντίον του Χανάτου, με στόχο την κατάληψή του. 
Η στρατιά του Δνείπερου, υπό την ηγεσία του στρατάρχη Μπούρκχαρντ Χριστόφ φον Μύνιχ, αρχικής δύναμης 62.000 ανδρών, επιτέθηκε στις 20 Μαΐου του 1736 από τη Δύση, με στόχο τις οχυρώσεις του Περεκόπ και του Μπακχίσαράι, τα οποία κατελήφθησαν μέχρι τις 17 Ιουνίου. Λόγω όμως της έλλειψης εφοδίων αναγκάστηκαν να αναστείλουν τις επιχειρήσεις και να συμπτυχθούν στην Ουκρανία. Τον Ιούλιο του 1737 ο Μύνιχ επιτέθηκε και κατέλαβε τις τουρκικές θέσεις στο Οχάκοφ. Το 1738 αναγκάστηκαν να το εκκενώσουν λόγω μιας επιδημίας. Το 1739 ο Μούννιχ κατάφερε να περάσει το Δνείπερο, να νικήσει τους Τούρκους στο Σταβουχάνυ, να καταλάβει το φρούριο του Χοτίν και στα τέλη Αυγούστου το Ιάσιο.Η στρατιά του Ντον, υπό τον στρατηγό Πέτρο Λάτσι, δύναμης 28.000 ανδρών, και με την υποστήριξη του στολίσκου του Δόν επιτέθηκε, στις 19 Ιουνίου 1736, στο Αζόφ, το οποίο και κατέλαβε. Το 1737, έχοντας φτάσει τη δύναμη των 40.000 ανδρών εισέβαλε στην Κριμαία, κατανίκησε τα ταταρικά στρατεύματα και κατέλαβε το Καρασού-Παζάρ. Τελικά όμως, ελλείψει εφοδίων αναγκάστηκαν να συμπτυχθούν στην Ουκρανία.
Τον Ιούλιο του 1737 η Αυστρία κήρυξε τον πόλεμο στους Οθωμανούς, όμως ηττήθηκαν επανειλημμένα και αναγκάστηκαν να τερματίσουν τον πόλεμο με τη συνθήκη του Βελιγραδίου.
1592 Ματιέ

Φυσικά χαρακτηριστικά

Η μέση διάμετρος του Ματιέ εκτιμάται σε 13,47 χιλιόμετρα. O φασματικός τύπος του είναι X, ενώ το γεωμετρικό άλβεδό του είναι 0,2232 ± 0,024. Ο Ματιέ περιστρέφεται γύρω από τον εαυτό του μία φορά κάθε 20 ως 37 ώρες περίπου.
Μάχη στα Σπήλια

Η μάχη στα Σπήλια δόθηκε στις 11 Δεκεμβρίου 1955 έξω από το χωριό Σπήλια της κεντρικής Κύπρου, κατά την διάρκεια του αγώνα της ΕΟΚΑ, ανάμεσα σε ομάδες της και στις βρετανικές δυνάμεις που τις καταδίωκαν. Τελικά οι ομάδες της ΕΟΚΑ κατάφεραν να διαφύγουν, ενώ λίγοι Βρετανοί στρατιώτες τραυματίστηκαν ελαφρά από φίλια πυρά.

Η μάχη

Στις 8 Δεκεμβρίου, ο Βρετανός Κυβερνήτης Τζων Χάρντινγκ, είχε ξεκινήσει μεγάλη επιχείρηση με χίλιους άντρες για να εντοπίσουν αγωνιστές της ΕΟΚΑ στα βουνά. Είχαν την πληροφόρηση ότι ο Γεώργιος Γρίβας ήταν κοντά στα Σπήλια. Πράγματι, εκεί ήταν ο Γρίβας για μερικές μέρες, ο οποίος είχε μαζέψει 30 άνδρες τους οποίους χώρισε σε τρεις ομάδες, με επικεφαλής τους Γρηγόρη Αυξεντίου, Ρένο Κυριακίδη και Τσιαρτά. Την ημέρα της μάχης όμως μόνο 18 αγωνιστές από τους 30 βρίσκονταν στα κρησφύγετα των Σπηλιών καθώς η ομάδα του Τσιάρτα μετακινήθηκε σε άλλη περιοχή. Στις 11 Δεκεμβρίου το πρωί, ο σκοπός ξύπνησε τον Γρίβα επειδή παρατήρησε να προσεγγίζουν το χωριό αγγλικά φορτηγά. Ο Γρίβας αρχικά νόμισε πως ήταν απλή περίπολος, όταν όμως αργότερα παρατήρησε λαγωνικά, κατάλαβε πως οι Άγγλοι ήθελαν να τον κυκλώσουν. Διέταξε τον Αυξεντίου να καταλάβει ένα μονοπάτι στα νότια της κοιλάδας, με διαταγή να πυροβολήσουν αν οι Άγγλοι προσέγγιζαν αρκετά. Έτσι και έγινε, όταν έφτασαν σε απόσταση βολής, ο Αυξεντίου και οι άντρες του άνοιξαν πυρ ενώ παράλληλα έφευγαν προς το μέρος του Γρίβα. Επειδή τους ακολουθούσαν σκυλιά, αποφάσισαν να χωρίσουν, αλλά όλοι να κατευθυνθούν προς τους ορεινούς όγκους της Κακοπετριάς. Λόγω της πυκνής ομίχλης, οι δυο βρετανικές ομάδες πυροβόλησαν η μια την άλλη, με αποτέλεσμα τον ελαφρύ τραυματισμό τριών βρετανών στρατιωτών.
Trillian (λογισμικό)

Πρόκειται για έναν Instant Messenger. Διατίθεται δωρεάν μέσω του επίσημου site του trillian, ενώ υπάρχει και η pro έκδοση (professional) που πωλείται. Στην ελεύθερη έκδοσή του, το trillian δεν περιέχει διαφημίσεις (όπως συνηθίζεται από άλλους messengers), ούτε και spyware.
Το trillian υποστηρίζει λογαριασμούς από AIM, ICQ, MSN, Yahoo Messenger και IRC, ενώ μπορείς να έχεις παραπάνω από μία ταυτότητες στον ίδιο υπολογιστή.
Αυτή τη στιγμή το trillian έχει φτάσει μέχρι την έκδοση 3.1. Μπορεί να δουλέψει σε υπολογιστή με Microsoft Windows 98 ή μεταγενέστερα, με 64MB μνήμη RAM και 30MB ελεύθερο χώρο στον σκληρό δίσκο.
Πατριώτες της Μικρονησίας

Το Patriots of Micronesia (Πατριώτες της Μικρονησίας), γνωστός και με τον τίτλο Across all Micronesia, είναι ο εθνικός ύμνος της των Ομοσπόνδων Πολιτειών της Μικρονησίας. Καθιερώθηκε το 1991, αντικαθιστώντας τον ύμνο Preamble , ο οποίος χρησιμοποιούνταν από την εποχή της ανεξαρτησίας, το 1979. Η μελωδία είναι ενός γερμανικού φοιτητικού τραγουδιού, με το όνομα "Ich hab' mich ergeben" (ο οποίος ήταν επίσης ο ανεπίσημος ύμνος της Δυτικής Γερμανίας από το 1949 ως το 1952). Οι στίχοι επίσης βασίζονται σε κάποια μετάφραση αυτού του τραγουδιού.
Αποκεντρωμένη Διοίκηση Πελοποννήσου, Δυτικής Ελλάδας και Ιονίου

Εικόνες - Χάρτες

Οι περιφέρειες που αποτελούν την Αποκεντρωμένη Διοίκηση Πελοποννήσου, Δυτικής Ελλάδας και Ιονίου αποτυπωμένες με κόκκινο χρώμα στον χάρτη της Ελλάδας:
Θάνος Βλέκας

Σύνοψη

Το αφήγημα «Θάνος Βλέκας» κατέχει θέση προδρομική στην ιστορία της ελληνικής πεζογραφίας και είναι το πρώτο νεοελληνικό μυθιστόρημα που αντλεί το θέμα του από τη σύγχρονη πραγματικότητα της πρώιμης Οθωνικής περιόδου. Ο Καλλιγάς σε αντίθεση με τους συγχρόνους του συγγραφείς ρομαντικών ιστορικών μυθιστορημάτων, τόλμησε να παρουσιάσει ρεαλιστικά τα προβλήματα που μάστιζαν τη χώρα: την αναρχία, τη ληστοκρατία, την κακή οργάνωση της δικαιοσύνη και του φορολογικού συστήματος, την ανακατανομή των γαιών, την αγραμματοσύνη του λαού και του κλήρου, κ.ά. Το αφήγημα αποτελεί επίσης και πολύτιμη μαρτυρία για την πραγματικότητα του νεοσύστατου Ελληνικού Βασιλείου.

Κριτική

Ο ανεπιτυχής, ωστόσο, λογοτεχνικός χειρισμός του θέματος και η ανεπάρκεια των εκφραστικών μέσων (άκαμπτη, «αρχαΐζουσα» καθαρεύουσα, μακροσκελείς παρεκβάσεις) δεν επιτρέπουν στον Θάνο Βλέκα να ξεπεράσει τη μέση στάθμη της σύγχρονης ρομαντικής παραγωγής. Επιπλέον το έργο κατηγορήθηκε γιατί έδωσε έτοιμο υλικό στον Εντμόν Αμπού που δημοσίευσε δύο χρόνια αργότερα, το 1857, το έργο του «Ο βασιλεύς των ορέων» (La Grece contemporaine) που ξεσήκωσε θύελλα αντιδράσεων στην τότε Ελλάδα.
Ανζέλικα Σιντόροβα

Καριέρα

Συμμετέχοντας με τη Ρωσία, κατάφερε να κατακτήσει ένα ασημένιο μετάλλιο στο Παγκόσμιο Πρωτάθλημα Κλειστού Στίβου 2014. Την ίδια χρονιά, στο Ευρωπαϊκό Πρωτάθλημα Στίβου 2014 κέρδισε το χρυσό μετάλλιο με επίδοση 4.65 μ. Το 2015, στο Ευρωπαϊκό Κλειστού 2015 στην Πράγα κατέκτησε το χρυσό μετάλλιο με επίδοση με 4.80 μ.
Το 2016, λόγω ντόπινγκ στη Ρωσία, η χώρα δεν κατάφερε να αποτελέσει συμμετέχουσα χώρα σε καμία διοργάνωση στίβου (2016– ) και έτσι η Σιντόροβα συμμετείχε με τους Εξουσιοδοτημένους Ουδέτερους Αθλητές. (2017– )
To 2017 στο Παγκόσμιο Πρωτάθλημα Στίβου 2017 δεν κατάφερε να κατακτήσει κάποιο μετάλλιο γιατί δεν είχε καμία έγκυρη προσπάθεια.
Στο Παγκόσμιο Κλειστού Στίβου στο Μπέρμιγχαμ (2018) κατέκτησε το ασημένιο μετάλλιο με επίδοση 4.90 μ.
Στο Ευρωπαϊκό Πρωτάθλημα Στίβου 2018 κατέκτησε την 4η θέση στο αγώνισμα του επί κοντώ, με άλμα στα 4.70 μ.
Έγινε η νέα παγκόσμια πρωταθλήτρια για το 2019, καθώς με άλμα στα 4.95 και νέο ατομικό ρεκόρ, καθώς και την τέταρτη καλύτερη επίδοση όλων των εποχών, κέρδισε τον τελικό.
2751 Κάμπμπελ

Φυσικά χαρακτηριστικά

Τα κυρίως φυσικά χαρακτηριστικά του Κάμπμπελ είναι άγνωστα. Ο Κάμπμπελ περιστρέφεται γύρω από τον εαυτό του μία φορά κάθε 2 ώρες και 45 λεπτά, μία πολύ ταχεία περιστροφή, ακόμα και για αστεροειδή.